ธนาคารกรุงไทย อนุมัติวงเงินสินเชื่อเพิ่มสูงสุด 10 ล้านบาท ช่วยเหลือลูกค้า SME ที่ประสบภัยพิบัติจากพายุโซนร้อนปาบึก
ธนาคารกรุงไทย อนุมัติวงเงินสินเชื่อเพิ่มสูงสุด 10 ล้านบาท ช่วยเหลือลูกค้า SME ที่ประสบภัยพิบัติจากพายุโซนร้อนปาบึก นายวีระพงศ์ ศุภเศรษฐ์ศักดิ์ รองกรรมการผู้จัดการใหญ่ สายงานธุรกิจขนาดกลาง ธนาคารกรุงไทย เปิดเผยว่า จากเหตุการณ์ภัยพิบัติจากพายุ “ปาบึก” ในพื้นที่ภาคใต้ ทำให้เกิดความเสียหายต่อชุมชนที่อยู่อาศัยและการดำเนินการธุรกิจต่างๆ โดยเฉพาะธุรกิจ SME ธนาคารจึงได้ออก “มาตรการให้ความช่วยเหลือลูกค้า SME ที่ประสบอุทกภัย 2562” เพื่อช่วยเหลือและเยียวยากับผู้ประกอบการ SME ที่ได้รับความเดือดร้อนในเหตุการณ์ดังกล่าว โดยแบ่งเบาภาระและเพิ่มสภาพคล่องของผู้ประกอบการ SME ในพื้นที่ประสบภัย ภายใต้เงื่อนไขตามที่ธนาคารกำหนด โดยมาตรการช่วยเหลือของธนาคารในครั้งนี้ประกอบด้วย การสนับสนุนวงเงินสินเชื่อส่วนเพิ่มสำหรับฟื้นฟูกิจการหรือลงทุนทดแทนสินทรัพย์ที่เสียหาย เพื่อให้ผู้ประกอบการฟื้นตัวและก้าวต่อไปได้อย่างมั่นคง ในวงเงินสูงสุดรายละ 10 ล้านบาท อัตราดอกเบี้ยเริ่มต้นร้อยละ 4 ต่อปี และการแบ่งเบาภาระค่าใช้จ่ายของผู้ประกอบการที่เป็นลูกค้าเดิมโดยการลดอัตราดอกเบี้ยลงสูงสุดร้อยละ 1 เป็นเวลา 12 เดือน และการขยายระยะเวลาชำระหนี้ออกไปสูงสุด 12 เดือน ผู้ประกอบการ SMEs สามารถยื่นขอรับความช่วยเหลือได้ตั้งแต่วันนี้ จนถึงวันที่ 30 มิถุนายน 2562 ทุกสาขา รวมทั้งสำนักงานธุรกิจทั่วประเทศ 77 แห่ง สอบถามข้อมูลเพิ่มเติมได้ที่ Krungthai Call Center 02-111-1111นอกจากนี้ ธนาคารกรุงไทยและคณะจากมูลนิธิอาสาเพื่อนพึ่ง(ภา) ยามยาก สภากาชาดไทย ได้ลงพื้นที่มอบอาหารและถุงยังชีพให้กับผู้ประสบภัยพิบัติจากพายุโซนร้อน “ปาบึก” ที่จังหวัดนครศรีธรรมราช เพื่อเป็นการให้กำลังใจและช่วยเหลือเบี้องต้นกับผู้ประสบภัย พร้อมร่วมบริจาคเงินช่วยเหลือกับสำนักงานปลัดสำนักนายกรัฐมนตรีด้วย